b'\n_START_ARTICLE_\nHerschel Grynszpan\n_START_SECTION_\nVaikutus\n_START_PARAGRAPH_\nGrynszpanin veriteko sai Saksassa runsaasti julkisuutta. Joseph Goebbels k\xc3\xa4ski esitt\xc3\xa4\xc3\xa4 sen valtakunnan joukkotiedotusv\xc3\xa4lineiss\xc3\xa4 juutalaisten Saksan vastaisen salaliiton ilmentym\xc3\xa4n\xc3\xa4. Attentaattia k\xc3\xa4ytettiin v\xc3\xa4est\xc3\xb6n kiihottamiseen juutalaisia vastaan, ja sen varjolla SA ja SS panivat toimeen kristalliy\xc3\xb6n, jolloin suurin osa Saksan synagogista poltettiin, juutalaisten kauppaliikkeit\xc3\xa4 ja muuta omaisuutta tuhottiin ja juutalaisia pahoinpideltiin. Noin sata juutalaista sai surmansa.\n_START_SECTION_\nTeon tausta\n_START_PARAGRAPH_\nGrynszpanin teolle on annettu useita selityksi\xc3\xa4._NEWLINE_Yksinkertaisin selitys on, ett\xc3\xa4 vanhempiensa kohtalosta ep\xc3\xa4toivoinen Grynszpan astui sis\xc3\xa4\xc3\xa4n Saksan suurl\xc3\xa4hetyst\xc3\xb6\xc3\xb6n ja ampui ensimm\xc3\xa4isen n\xc3\xa4kem\xc3\xa4ns\xc3\xa4 saksalaisen. Yleinen ajatus t\xc3\xa4h\xc3\xa4n saakka on ollut, ett\xc3\xa4 Grynszpan halusi ampua Saksan Pariisin suurl\xc3\xa4hettil\xc3\xa4\xc3\xa4n Johannes Welczekin, mutta erehtyi henkil\xc3\xb6st\xc3\xa4, koska h\xc3\xa4n ei tuntenut Welczeki\xc3\xa4 ulkon\xc3\xa4\xc3\xb6lt\xc3\xa4._NEWLINE_On kuitenkin esitetty, ett\xc3\xa4 Grynszpan tunsi vom Rathin ja ampui t\xc3\xa4m\xc3\xa4n tieten tahtoen. Kirjassaan Herschel Feibel Grynszpan (Psychosozial-Verlag, 2005) kirjailija Andreas Friedrich Barei\xc3\x9f on pyrkinyt selvitt\xc3\xa4m\xc3\xa4\xc3\xa4n teon taustat osittain aikaisemmin tuntemattomien asiakirjojen avulla. H\xc3\xa4nen mukaansa Grynszpan toimi Pariisissa miespuolisena prostituoituna, jonka palveluksia Ernst vom Rath oli ostanut. H\xc3\xa4n oli luvannut Grynszpanille k\xc3\xa4ytt\xc3\xa4\xc3\xa4 vaikutusvaltaansa ja auttaa t\xc3\xa4m\xc3\xa4n perhett\xc3\xa4, jottei sit\xc3\xa4 karkotettaisi Saksasta. Kun perhe kuitenkin karkotettiin, Grynspan ampui l\xc3\xa4hetyst\xc3\xb6neuvoksen kostoksi. Vom Rathin homoseksuaalisuus oli tunnettu Saksan ulkoministeri\xc3\xb6ss\xc3\xa4. Barei\xc3\x9fin mukaan Hitler kielsi oikeudenk\xc3\xa4ynnin Grynszpania vastaan juuri siksi, ett\xc3\xa4 oikeusk\xc3\xa4sittely toisi vom Rathin homoseksuaalisuuden julkisuuteen._NEWLINE_Andreas Friedrich Barei\xc3\x9fin tieteellisesti tunnustettu tutkimus on siis osoittanut, ettei Grynszpanin veriteko ollut poliittinen murha tai erehdys. Herschel Feibel Grynszpan ampui Ernst Eduard vom Rathin henkil\xc3\xb6kohtaisista motiiveista.'